CELEX: 32012D0270
Language: ro
Date: 2012-05-16 00:00:00
Title: 2012/270/UE: Decizia de punere în aplicare a Comisiei din 16 mai 2012 privind măsurile de urgență pentru prevenirea introducerii și răspândirii în Uniune a Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner) [notificată cu numărul C(2012) 3137]

23.5.2012   
            
            
               RO
            
            
               Jurnalul Oficial al Uniunii Europene
            
            
               L 132/18
            
         DECIZIA DE PUNERE ÎN APLICARE A COMISIEI
   din 16 mai 2012
   privind măsurile de urgență pentru prevenirea introducerii și răspândirii în Uniune a Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner)
   [notificată cu numărul C(2012) 3137]
   (2012/270/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a treia teză,
   întrucât:
   
               (1)
            
            
               Dintr-o evaluare efectuată de către Comisie, bazată pe o analiză a riscului fitosanitar realizată de Organizația Europeană și Mediteraneeană pentru Protecția Plantelor, rezultă că Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner) pot avea efecte dăunătoare pentru plantele sensibile. Acestea afectează, în special, tuberculii de Solanum tuberosum L., inclusiv pe cei destinați plantării, denumiți în continuare „tuberculi de cartofi”, care sunt produși în întreaga Uniune. Aceste organisme nu sunt listate nici în anexa I, nici în anexa II la Directiva 2000/29/CE.
            
         
               (2)
            
            
               Portugalia a informat Comisia că Epitrix cucumeris (Harris) și Epitrix similaris (Gentner) sunt prezente în statul membru respectiv. O notificare transmisă de Spania la 8 septembrie 2010 arată primele depistări ale Epitrix similaris (Gentner) într-o regiune a acestui stat membru. Informațiile disponibile arată, de asemenea, că Epitrix cucumeris (Harris) și Epitrix tuberis (Gentner) sunt prezente într-o țară terță care exportă în prezent tuberculi de cartofi către Uniune.
            
         
               (3)
            
            
               Ar trebui să se prevadă măsuri cu privire la introducerea în Uniune a tuberculilor de cartofi din țări terțe în care Epitrix cucumeris (Harris), Epitrix similaris (Gentner), Epitrix subcrinita (Lec.) sau Epitrix tuberis (Gentner) sunt cunoscute ca fiind prezente. Ar trebui, de asemenea, să se prevadă măsuri în ceea ce privește circulația tuberculilor de cartofi care provin din zone ale Uniunii în care prezența unuia sau a mai multora dintre aceste organisme este confirmată.
            
         
               (4)
            
            
               Monitorizările privind prezența Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner) ar trebui să fie efectuate pe tuberculii de cartofi și câmpurile cultivate cu cartofi în toate statele membre, iar rezultatele ar trebui notificate. De asemenea, statele membre pot alege să efectueze monitorizări și pe alte plante.
            
         
               (5)
            
            
               Ar trebui prevăzute măsuri pentru ca statele membre să stabilească zonele demarcate în cazurile în care prezența Epitrix cucumeris (Harris), Epitrix similaris (Gentner), Epitrix subcrinita (Lec.) sau Epitrix tuberis (Gentner) este confirmată în vederea eradicării sau cel puțin a limitării răspândirii organismelor în cauză și să asigure monitorizarea intensivă pentru determinarea prezenței lor.
            
         
               (6)
            
            
               Dacă este necesar, statele membre ar trebui să-și adapteze legislația pentru a se conforma prezentei decizii.
            
         
               (7)
            
            
               Prezenta decizie ar trebui să fie în vigoare până la 30 septembrie 2014, pentru a permite evaluarea eficacității sale.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului fitosanitar permanent,
            
         ADOPTĂ PREZENTA DECIZIE:
   Articolul 1
   Interdicții privind Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner)
   
      Epitrix cucumeris (Harris), Epitrix similaris (Gentner), Epitrix subcrinita (Lec.) și Epitrix tuberis (Gentner), denumite în continuare „organisme specificate”, nu se introduc sau răspândesc pe teritoriul Uniunii.
   Articolul 2
   Introducerea tuberculilor de cartofi în Uniune
   (1)   Tuberculii de Solanum tuberosum L., inclusiv cei destinați plantării, denumiți în continuare „tuberculi de cartofi”, originari (2) din țări terțe în care unul sau mai multe dintre organismele specificate sunt cunoscute a fi prezente, pot fi introduși în Uniune numai dacă respectă cerințele specifice de import prevăzute la punctul 1 din secțiunea 1 din anexa I.
   (2)   La intrarea în Uniune, tuberculii de cartofi trebuie să fie inspectați de către organismul oficial responsabil în conformitate cu punctul 5 din secțiunea 1 din anexa I.
   Articolul 3
   Circulația tuberculilor de cartofi în Uniune
   Tuberculii de cartofi provenind din zone demarcate din cadrul Uniunii stabilite conform dispozițiilor articolului 5 pot fi puși în circulație în cadrul Uniunii numai dacă îndeplinesc condițiile prezentate la punctul 1 din secțiunea 2 din anexa I.
   Tuberculii de cartofi introduși în Uniune, în conformitate cu articolul 2, din țări terțe în care unul sau mai multe dintre organismele specificate sunt cunoscute ca fiind prezente, pot fi puși în circulație în cadrul Uniunii numai dacă îndeplinesc condițiile prezentate la punctul 3 din secțiunea 2 din anexa I.
   Articolul 4
   Monitorizări și notificări ale prezenței organismelor specificate
   (1)   Statele membre trebuie să efectueze controale oficiale anuale pentru determinarea prezenței organismelor specificate pe tuberculii de cartofi și, dacă este cazul, pe alte plante gazdă, inclusiv pe terenurile pe care se cultivă tuberculii de cartofi, de pe teritoriul acestora.
   Statele membre transmit rezultatele acestor controale Comisiei și celorlalte state membre până la data de 30 aprilie a fiecărui an.
   (2)   Orice prezență sau apariție suspectată a unui organism specificat se notifică imediat organismelor oficiale responsabile.
   Articolul 5
   Zonele demarcate și măsurile care urmează să fie luate în aceste zone
   (1)   În cazul în care, pe baza rezultatelor monitorizărilor prevăzute la articolul 4 alineatul (1) sau a altor dovezi, un stat membru confirmă prezența unui organism specificat într-o parte a teritoriului său, statul membru respectiv trebuie fără întârziere să stabilească o zonă demarcată alcătuită dintr-o zonă infestată și o zonă tampon, astfel cum este prevăzut în secțiunea 1 din anexa II.
   El ia măsuri, astfel cum se prevede în secțiunea 2 din anexa II.
   (2)   În cazul în care un stat membru ia măsuri în conformitate cu alineatul (1), acesta notifică imediat lista zonelor demarcate, oferă informații privind delimitarea acestora, incluzând hărți care să indice amplasarea lor, precum și o descriere a măsurilor aplicate în aceste zone demarcate.
   Articolul 6
   Asigurarea conformității
   Statele membre adoptă toate măsurile necesare pentru a se conforma prezentei decizii și, după caz, modifică măsurile pe care le-au adoptat pentru a se proteja împotriva introducerii și răspândirii organismelor specificate, astfel încât măsurile respective să respecte dispozițiile prezentei decizii. Statele membre informează imediat Comisia cu privire la aceste măsuri.
   Articolul 7
   Aplicare
   Prezenta decizie se aplică până la 30 septembrie 2014.
   Articolul 8
   Destinatari
   Prezenta decizie se adresează statelor membre.
   
      Adoptată la Bruxelles, 16 mai 2012.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  Glosar de termeni fitosanitari – Standard de referință ISPM nr. 5 și Certificate fitosanitare – Standard de referință ISPM nr. 12 al Secretariatului Convenției internaționale de protecție a plantelor, Roma.
   
      ANEXA I
      SECȚIUNEA 1
      
         Cerințe specifice pentru introducerea în Uniune
      
      
                  1.
               
               
                  Fără a aduce atingere dispozițiilor prevăzute de Directiva 2000/29/CE, tuberculii de cartofi care provin din țări terțe în care unul sau mai multe dintre organismele specificate sunt cunoscute ca fiind prezente, trebuie să fie însoțiți de un certificat fitosanitar, astfel cum este menționat la articolul 13 alineatul (1) punctul (ii) primul subparagraf din Directiva 2000/29/CE (denumit în continuare „certificatul”), care include la rubrica „Declarație suplimentară” informațiile prevăzute la punctele 2 și 3.
               
            
                  2.
               
               
                  Certificatul cuprinde fie informațiile menționate la litera (a), fie cele de la litera (b):
                  
                              (a)
                           
                           
                              tuberculii de cartofi au fost cultivați într-o zonă liberă de organisme dăunătoare, stabilită de către organizația națională pentru protecția plantelor în conformitate cu standardele internaționale relevante pentru măsuri fitosanitare;
                           
                        
                              (b)
                           
                           
                              tuberculii de cartofi au fost spălați sau periați, astfel încât să nu conțină mai mult de 0,1 % sol atașat, sau au fost supuși unei metode echivalente aplicate în scopul obținerii aceluiași rezultat și eliminării organismelor specificate în cauză și pentru a se asigura că nu există niciun risc de răspândire a organismelor specificate.
                           
                        
            
                  3.
               
               
                  Certificatul cuprinde următoarele elemente:
                  
                              (a)
                           
                           
                              informații conform cărora tuberculii de cartofi au fost găsiți liberi de organismele specificate în cauză și de oricare dintre simptomele acestora și că nu conțin mai mult de 0,1 % sol atașat, în urma unei inspecții oficiale efectuate imediat înainte de export;
                           
                        
                              (b)
                           
                           
                              informații conform cărora ambalajele în care tuberculii de cartofi sunt importați sunt curate.
                           
                        
            
                  4.
               
               
                  În cazul în care se comunică informațiile prevăzute la punctul 2 litera (a), numele zonei libere de organisme dăunătoare se indică la rubrica „Locul de origine”.
               
            
                  5.
               
               
                  Tuberculii de cartofi introduși în Uniune în conformitate cu punctele 1-4 trebuie să fie inspectați la punctul de intrare sau la locul de destinație stabilit în conformitate cu Directiva 2004/103/CE a Comisiei (1) pentru a confirma faptul că aceștia îndeplinesc cerințele stabilite la punctele 1-4.
               
            SECȚIUNEA 2
      
         Condiții de punere în circulație
      
      
                  1.
               
               
                  Tuberculii de cartofi care provin din zone demarcate din Uniune pot fi puși în circulație din astfel de zone către alte zone care nu sunt zone demarcate în cadrul Uniunii doar în cazul în care sunt însoțiți de un pașaport fitosanitar întocmit și eliberat în conformitate cu dispozițiile Directivei 92/105/CEE a Comisiei (2) și în cazul în care îndeplinesc condițiile prevăzute la punctul 2.
               
            
                  2.
               
               
                  Tuberculii de cartofi trebuie să îndeplinească următoarele cerințe:
                  
                              (a)
                           
                           
                              au fost cultivați într-un loc de producție înregistrat în conformitate cu Directiva 92/90/CEE a Comisiei (3) sau de un producător înregistrat în conformitate cu Directiva 93/50/CEE a Comisiei (4), sau puși în circulație de la un depozit sau un centru de expediere înregistrat în conformitate cu Directiva 93/50/CEE;
                           
                        
                              (b)
                           
                           
                              au fost spălați sau periați, astfel încât să nu conțină mai mult de 0,1 % sol atașat rămas, sau au fost supuși unei metode echivalente aplicate în scopul obținerii aceluiași rezultat și eliminării organismelor specificate în cauză și pentru a se asigura că nu există niciun risc de răspândire a organismelor specificate; și
                           
                        
                              (c)
                           
                           
                              ambalajele în care circulă tuberculii de cartofi sunt curate.
                           
                        
            
                  3.
               
               
                  În conformitate cu secțiunea 1, tuberculii de cartofi introduși în Uniune din țări terțe în care unul sau mai multe dintre organismele specificate sunt cunoscute ca fiind prezente pot fi puși în circulație în cadrul Uniunii numai dacă sunt însoțiți de pașaportul fitosanitar la care se face referire la punctul 1.
               
            
         (1)  JO L 313, 12.10.2004, p. 16.
      
         (2)  JO L 4, 8.1.1993, p. 22.
      
         (3)  JO L 344, 26.11.1992, p. 38.
      
         (4)  JO L 205, 17.8.1993, p. 22.
   
   
      ANEXA II
      
         ZONE DEMARCATE ȘI MĂSURILE PREVĂZUTE LA ARTICOLUL 5
      
      SECȚIUNEA 1
      
         Stabilirea zonelor demarcate
      
      
                  1.
               
               
                  Zonele demarcate constau în următoarele zone:
                  
                              (a)
                           
                           
                              o zonă infestată, care cuprinde cel puțin terenurile în care prezența unui organism specificat a fost confirmată, precum și terenurile în care tuberculii de cartofi contaminați au fost cultivați; precum și
                           
                        
                              (b)
                           
                           
                              o zonă tampon cu o lățime de cel puțin 100 de metri dincolo de marginea zonei infestate; în cazul în care o parte dintr-un teren se găsește în perimetrul respectiv, întregul teren se include în zona tampon.
                           
                        
            
                  2.
               
               
                  În cazul în care mai multe zone tampon se suprapun sau sunt apropiate din punct de vedere geografic, se va stabili o zonă demarcată care să includă zona acoperită de zonele demarcate relevante și zonele situate între acestea.
               
            
                  3.
               
               
                  La stabilirea zonei infestate și a zonei tampon, statele membre, ținând seama de principii științifice solide, iau în considerare următoarele elemente: biologia organismelor specificate, nivelul de infestare, distribuția plantelor gazdă, dovada stabilirii organismelor specificate, capacitatea organismelor specificate de a se răspândi în mod natural.
               
            
                  4.
               
               
                  În cazul în care se confirmă prezența unui organism specificat în afara zonei infestate, delimitarea zonei infestate și a zonei tampon va fi revizuită și modificată în mod corespunzător.
               
            
                  5.
               
               
                  În cazul în care, într-o zonă demarcată pe baza monitorizărilor menționate la articolul 4 alineatul (1), organismul specificat în cauză nu a mai fost depistat pe o perioadă de doi ani, statul membru în cauză trebuie să confirme că acest organism nu mai este prezent în această zonă și că zona nu mai este demarcată. Statul membru informează Comisia și celelalte state membre.
               
            SECȚIUNEA 2
      
         Măsuri în zonele demarcate prevăzute la articolul 5 alineatul (1) al doilea paragraf
      
      Măsurile adoptate de statele membre în zonele demarcate cuprind cel puțin următoarele:
      
                  1.
               
               
                  măsuri de eradicare sau de limitare a răspândirii organismelor specificate, inclusiv tratamente și dezinfectări, precum și o interdicție privind plantarea plantelor gazdă, în cazul în care este necesar;
               
            
                  2.
               
               
                  monitorizarea intensivă pentru determinarea prezenței organismelor specificate prin controale adecvate;
               
            
                  3.
               
               
                  monitorizarea circulației tuberculilor de cartofi din zonele demarcate.